**Úrskurður**

**Agamál nr. 15/2020-2021**

**Viðburður:** Leikur KR og Njarðvíkur í Dominos-deild karla, sem leikinn var þann 2. október 2020.

**Kærði:** Zvonko Buljan, leikmaður Njarðvíkur.

**Kærandi/ur:** Dómaranefnd KKÍ.

**Málavextir**

Með kæru til aga- og úrskurðarnefndar KKÍ (hér eftir nefndin) frá dómaranefnd KKÍ, sem barst nefndinni þann 3. október 2020, var vísað til nefndarinnar háttsemi hins kærða í áðurnefndum leik. Í lýsingu dómaranefndar á háttseminni kemur fram að um sé að ræða grófan leik eða ofbeldi en á myndbandsupptöku sem fylgdi kæru má sjá hvernig kærði greip í kynfæri leikmanns KR.

Ekki bárust athugasemdir frá hinum kærða eða félagi hans.

**Niðurstaða aga- og úrskurðarnefndar**

Skv. 4. mgr. 6. gr. reglugerðar um aga- og úrskurðarmál er nefndinni m.a. heimilt að taka til meðferðar kæru á agabroti sem framið var án vitundar dómara leiksins eða dómari ekki vísað viðkomandi af leikvelli eða keppnisstað, ef gögn sýna á óyggjandi hátt að brot hafi verið framið. Er nefndinni m.a. heimilt að byggja á myndbandsupptöku af leiknum.

Á myndbandsupptökunni sem nefndinni barst má sjá að hinn kærði grípur í kynfæri leikmanns KR og telur nefndin að myndbandið sýni með óyggjandi hætti að brot hafi verið framið sem hefði leitt til brottvísunar hefði dómari séð það. Að mati nefndarinnar er ljóst að ásetningur stóð til þess af hendi kærða að grípa í kynfæri leikmanns KR. Telur nefndin að slík háttsemi falli undir verknaðarlýsingu d. liðar 1. mgr. 13. gr. reglugerðarinnar en þar segir m.a. að hafi einstaklingi verið vísað af velli vegna viljandi líkamsmeiðingar eða tilraunar til slíks skuli aga- og úrskurðarnefnd úrskurða viðkomandi í að minnsta kosti þriggja leikja bann.

Ljóst er að hinum kærða var ekki vísað af leikvelli vegna brotsins og vísast því til j. liðar 1. mgr. 13. gr. reglugerðarinnar, þar sem segir að sé aðili kærður til aga- og úrskurðarnefndar sem ekki hefur verið vísað af leikvelli eða leikstað hefur aga- og úrskurðarnefnd heimild til að dæma viðkomandi í tímabundið leikbann í öllum flokkum.

Með vísan til ákvæðis j. liðar 1. mgr. 13. gr. reglugerðarinnar, sbr. d. lið. 1. mgr. 13. gr. reglugerðarinnar, skal hinn kærði sæta þriggja leikja banni vegna hins kærða atviks.

**Úrskurðarorð**

Hinn kærði, Zvonko Buljan, skal sæta þriggja leikja banni vegna háttsemi sinnar í leik KR og Njarðvíkur í Dominos-deild karla, sem leikinn var þann 2. október 2020.

Reykjavík 7. október 2020

**Þórólfur Heiðar Þorsteinsson, formaður**

**Hrefna Dögg Gunnarsdóttir, varaformaður**

**Kristinn G. Kristinsson**

**Birkir Guðmundarson**